《当可有诗索和章次韵答之》
宋代·郭印

日斜弄孤桐，妙趣寄无弦。
暮天四垂幕，溪山当华筵。
碧玉湛新醪，招集饮中仙。
云车夜未散，短烛蟠青烟。
合坐皆豪俊，风流踵前贤。
佳客吾岂敢，追陪幸自天。
人材未易得，终夜喜不眠。
殊特见骚雅，武库森戈鋋。
未能当笔阵，敢发一矢先。
来意何以报，惭无锦段鲜。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。